Аргуэру 115-нэ шуудзэм теухуауэ
Ростов областым и Мартыновскэ куейм щекIуэкIащ 115-нэ кавказ шууей дивизэм и зауэлIхэм ящыщу зи хьэдэр къагъуэтыжахэр щIэлъхьэжыным пыщIа дауэдапщэхэр.
ЛIыхъужьхэм я къупщхьэхэмрэ абыхэм якIэрылъа Iэщэ-фащэхэмрэ накъыгъэм и 14-м къагъуэтыжащ «Зауэ гъунапкъэхэр» клубым хэтхэм.
Новониколаевкэ къутырым дэт къуэшыкхъэм и деж щызэхуэсат районым щыIэ жылагъуэ зэгухьэныгъэхэм я лIыкIуэхэр, нэхъыжьхэр, щIалэгъуалэр.
«Зауэ гъунапкъэхэр» къэлъыхъуакIуэ клубым и унафэщI Мартынов Александр зэрыжиIэмкIэ, къуэшыкхъэм 115-нэ шуудзэм хэта зауэлIхэм я закъуэщ щыщIалъхьэр.
— Ди жагъуэ зэрыхъунщи, зауэлIхэм я гъусэу къэдгъуэтыж тхылъхэм ярытыр IупщIу къытхуихыркъым, ауэ абыхэм якIэрылъ Iэщэ-фащэхэм гурыIуэгъуэ къыпщащI ахэр зейр зи цIэр тхыдэм хэмыкIуэдэжын Кавказ шуудзэм хэта лIыхъужьхэр зэрыарар, — жеIэр Мартынов Александр.
«Зауэ гъунапкъэхэр» гупыр зэрылажьэрэ илъэси 10-м щIегъу. БлэкIа пIалъэм къриубыдэу, абы хэтхэм наIуэ къащIыжащ Хэку зауэшхуэм хэкIуэда зауэлI куэдым я цIэ-унэцIэхэр.
ИщхьэкIэ зи гугъу тщIа клубым хэтхэм къищынэмыщIа, Сальск губгъуэхэм зи гъащIэр щызыта хэкулIхэм къащIэна къупщхьэхэр къэгъуэтыжынымрэ ахэр зейуэ щытахэр зэхэгъэкIынымрэ пыщIа лэжьыгъэ мытыншым жы-джэру хэтщ Мартыновскэ куейм и еджакIуэ цIыкIухэри. ЛъыхъуакIуэхэм ирагъэкIуэкI лэжьыгъэм пыщIа тхылъхэр ныбжьыщIэхэм зыхуей хуагъазэ. КъищынэмыщIауэ, езыхэмрэ зауэм хэкIуэдахэм я Iыхьлыхэмрэ зэхуотхэ.
ПЩЫГЪУЭШ Iэсият.
